text: След 2-годишна принудителна пауза заради COVID пандемията, "Октоберфест" събра милиони любители на бирата в Мюнхен във втория уикенд на 187-ото издание на фестивала.
  То ще се запомни и с нарушаване на една от традициите и символи на феста - задължителните еднолитрови халби бира. Щандовете за сладолед на прочутия фестивал в Мюнхен вече имат право да продават греяно вино от неделя. Решението на организаторите е в отговор на прогнозите за студено и влажно време. Топлото вино е популярна напитка на коледните щандове в Германия, но се счита за нежелана напитка на най-големия бирен фестивал.
  Греяно вино се появи и на фестивала през 2008 г. Причината за това тогава бяха температури около 10 градуса дни наред.
  Октоберфест започна на 17 септември тази година. Началото на фестивала бе придружено от валежи и едва няколко слънчеви дни. В резултат на това бе отчетена по-ниска посещаемост от очакваното, особено след двугодишното прекъсване, заради пандемията от коронавирус. Досега посетителите са около 3 млн. души.